Amerikaanse rockgroep kom na SA Guns N’ Roses (Foto: Facebook) Die Amerikaanse rockgroep Guns N’ Roses besoek Suid-Afrika einde vanjaar vir die eerste keer sedert die groep se ontstaan met ŉ enkeloptrede. Die groep het dié nuus op sosiale media met aanhangers gedeel. “Goeie nuus, Suid-Afrika! Guns N’ Roses gaan Johannesburg besoek,” het die groep op Facebook laat hoor. Dié optrede in die FNB-stadion in Johannesburg is deel van Guns N’ Roses se wêreldwye Not In This Lifetime-toer. Sedert die aanvang van die Not In This Lifetime-toer verlede jaar is meer as een miljoen kaartjies wêreldwyd al verkoop om dié rockers op die verhoog te sien. Die groep wat bestaan uit Axl Rose (voorsanger en klavier), Duff McKagan (baskitaar), Slash (hoofkitaarspeler), Dizzy Reed (klawerbord), Richard Fortus (ritmiese kitaar), Frank Ferrer (tromme) en Melissa Reese (klawerbord) is in 1985 gestig. Die groep is al vir drie Grammy’s benoem en het tientalle ander toekennings, waaronder talle American Music Award-toekennings, verower. Hulle het tot dusver ses ateljee-albums en talle ander samewerkingsprojekte die lig laat sien. Voorverkope-kaartjies open op 5 Junie. Die amptelike kaartjieverkope begin op 7 Junie. Kaartjies is beskikbaar by Big Concerts en Computicket.